DA Den Europæiske Unions Tidende CE 65/218

(2004/C 65 E/233)

SKRIFTLIG FORESPØRGSEL P-2786/03

af Manuel dos Santos (PSE) til Kommissionen

(17. september 2003)

Om: Revision af Stabilitets- og Vækstprogrammet

De portugisiske myndigheder har informeret offentligheden om, at de har givet Kommissionen meddelelse om et budgetunderskud for indeværende år på 2,944 % af BNP.

Denne procentværdi kan kun nås, hvis man medregner en række ekstraordinære indtægter, som med garanti ikke kan gentages.

Blandt disse indtægter kan man finde regeringens hensigt om at indlemme CTT's »pensionsfond« i de offentlige indtægter til en værdi af henved 930 millioner EUR, hvilket svarer til 0,7 % af BNP.

Efter sigende skal man allerede have ansøgt Kommissionen om tilladelse til denne finansoperation.

I konsekvens af ovenstående spørger jeg:

1. Kan Kommissionen bekræfte, at den portugisiske regering har anmodet Kommissionen om tilladelse til denne operation?

2. Findes der blandt begrundelserne for en sådan anmodning en udtalelse fra Den Almene Pensionskasse (Caixa Geral de Aposentações) om virkningen på langt sigt af at overføre sociale forpligtelser i denne størrelsesorden til Staten?

3. Blev det oplyst, at det er hensigten at oprette en autonom kapitaliseringsfond, som skal garantere de forpligtelser, Staten har overtaget i konsekvens af denne overførselsoperation?

4. Foreligger der allerede en udtalelse om sagen fra Eurostat, og i bekræftende fald, er denne udtalelse allerede sendt til den portugisiske regering?

5. Ifald der måtte blive givet tilladelse til bogføringen af denne indtægt, agter Kommissionen da at formulere visse betingelser? I bekræftende fald hvilke?

Svar afgivet på Kommissionens vegne af Pedro Solbes Mira

(13. oktober 2003)

Den 1. september 2003 meddelte Portugal Kommissionen, at det offentlige underskud i 2003 var 2,9 % af bruttonationalproduktet (BNP). De portugisiske myndigheder oplyste endvidere, at denne fremskrivning inkluderer 930 mio. EUR (svarende til 0,7 % af BNP), der skal betales af den offentlige virksomhed CTT til Caixa Geral de Aposentações (de offentlige ansattes socialsikringsordning). Dette beløb er betaling for overførsel af pensionsforpligtelser til fordel for ansatte i CTT, der har status som offentligt ansatte.

De underskudstal, der indberettes til Kommissionen af medlemsstaterne, og som danner grundlag for at vurdere, om stabilitets- og vækstpagten overholdes, skal udarbejdes i overensstemmelse med reglerne i det europæiske national- og regionalregnskabssystem (eller ENS 95) (1). Hvis ENS 95-reglerne ikke dækker en bestemt transaktion, træffer Eurostat beslutning om den pågældende regnskabsmæssige behandling på Kommissionens vegne i overensstemmelse med den kodeks for bedste praksis vedrørende indsamling og indberetning af data inden for rammerne af proceduren for uforholdsmæssigt store underskud, der blev vedtaget af Rådet den 18. februar 2003. Proceduren, der fører til beslutningen om regnskabsbehandlingen, indebærer normalt, at der nedsættes en lille teknisk task force, og at Udvalget for Penge-, Kreditmarkeds-og Betalingsbalancestatistik høres. Proceduren kan enten indledes efter anmodning fra medlemsstaterne eller Kommissionen (Eurostat).

ENS 95 indeholder ikke klare retningslinjer for den regnskabsmæssige behandling af transaktioner, der involverer lump-sum betalinger til det offentlige i forbindelse med overtagelse af fremtidige pensions-forpligtelser. Det blev derfor i april 2003 besluttet at afklare den regnskabsmæssige behandling af disse transaktioner og at iværksætte ovennævnte procedure. En task force — med en repræsentant for det portugisiske statistiske institut — trådte sammen i juni 2003, og Udvalget for Penge-, Kreditmarkeds- og Betalingsbalancestatistik vil blive hørt om kort tid. Beslutningen om den regnskabsmæssige behandling af disse transaktioner vil blive offentliggjort i efteråret, men den nøjagtige dato er ikke fastsat.

(1) Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab, EFT L 310 af 30.11.1996.